Æbletræer registreret d. 7. oktober 2013

På Emborgvej øst for Alken ved jernbanebroen. Set fra broen ind mod Alken står der tre æbletræer på skråningen ned mod marken. Sunde træer på en god plads.

1. Gulligt æble med rød kind. Sødt, sprødt, godt bid. Spiseligt fra først i oktober.
2. Gult æble med røde ”fregner”, modent i september. Små frugter! Bitter smag – ikke godt at spise. Måske godt til cider?
3. Grønligt med røde farver. Tørt frugtkød, ikke spisevenligt.

Alkenvej ved Svejstrup. På vandværkets grund står flere æbletræer. Mange æbler kan plukkes med frugtplukker ind over hegnet.

1. Stort, sundt Ingrid Marie æbletræ står ud mod Alkenvej. Flotte dybrøde frugter! Æblerne er mere modne sidst i oktober. Lagrer godt, i hvert fald indtil jul. Godt spiseæble, dog bliver frugtkødet mere melet ved lagring.
2. På højre side af vandværket står et stort træ med mange grene hængende ind over marken. Knaldrøde æbler med fast bid. Frisk smag, ikke for søde. Nok mere modne sidst i oktober.

Derudover står der 4 andre æbletræer med hver sin slags æbler på vandværksgrunden. Flere af disse står klemt inde og har kun få frugter. Et særligt stort træ med grønne æbler bærer frugten alt for højt!

På Emborgvej mellem hestegården Højlund og Boesvej ligger et lille krat med et par æbletræer.

1. Mod Boes står et stort Ingrid Marie æbletræ med lysere frugt end træet ved Svejstrup Vandværk. Modne sidst i oktober.
2. Mod Højlund i hjørnet væk fra vejen står et stort træ med gulgrønne æbler med røde strejf. Små frugter.
3. Et mindre træ står klemt inde foran nr. 2. Æblerne er større, men ligner ellers nr. 2. De er gode at spise med godt bid, god balance mellem syre og sødme.

Før Boes står der mange paradisæble-træer i hegnet ud mod vejen. Deres frugter er især gode til æblegelé!